o izvajanju pooblastila za sprejemanje delegiranih aktov, ki se prenese na Komisijo v skladu z Uredbo (EU) št. 1315/2013 Evropskega parlamenta in Sveta z dne 11. decembra 2013 o smernicah Unije za razvoj vseevropskega prometnega omrežja in razveljavitvi Sklepa št. 661/2010/EU

POROČILO KOMISIJE EVROPSKEMU PARLAMENTU IN SVETU

o izvajanju pooblastila za sprejemanje delegiranih aktov, ki se prenese na Komisijo v skladu z Uredbo (EU) št. 1315/2013 Evropskega parlamenta in Sveta z dne 11. decembra 2013 o smernicah Unije za razvoj vseevropskega prometnega omrežja in razveljavitvi Sklepa št. 661/2010/EU

1. UVOD

Uredba (EU) št. 1315/2013 Evropskega parlamenta in Sveta o smernicah Unije za razvoj vseevropskega prometnega omrežja in razveljavitvi Sklepa št. 661/2010/EU določa dolgoročno strategijo za razvoj celovitega vseevropskega prometnega omrežja (TEN-T), ki ga sestavljajo infrastruktura za železniški, pomorski in zračni promet, ceste, celinske plovne poti in železniško-cestni terminali. Uredba zajema opredelitev elementov TEN-T, njihovih tehničnih standardov in zahtev glede interoperabilnosti infrastruktur ter opredeljuje prednostne naloge za razvoj TEN-T.

Člen 49(4) Uredbe (EU) št. 1315/2013 pooblašča Komisijo za sprejemanje delegiranih aktov v zvezi s prilagoditvijo prilog I in II zaradi upoštevanja morebitnih sprememb v zvezi s količinskimi mejnimi vrednostmi, ki se uporabljajo za nekatere sestavne dele TEN-T. Te zahteve so določene v členih 14, 20, 24 in 27 te uredbe.

Člen 49(6) Uredbe (EU) št. 1315/2013 pooblašča Komisijo za sprejemanje delegiranih aktov v zvezi s prilagoditvijo Priloge III zaradi vključitve ali prilagoditve informativnih zemljevidov sosednjih držav.

2. PRAVNA PODLAGA

To poročilo zahteva člen 53(2) Uredbe (EU) št. 1315/2013.

3. IZVAJANJE POOBLASTILA

3.1 Prilagoditve seznama in zemljevidov na podlagi statističnih podatkov

Priloga I k Uredbi (EU) št. 1315/2013 vsebuje zemljevide celovitih in jedrnih omrežij, ki opredeljujejo področje uporabe navedene uredbe in projekte skupnega interesa. Priloga II k tej uredbi določa seznam vozlišč jedrnega in celovitega omrežja.

V skladu s členom 49(4) Uredbe (EU) št. 1315/2013 se na Komisijo prenese pooblastilo za sprejemanje delegiranih aktov, s katerimi se prilagodijo zemljevidi in seznami, priloženi Uredbi, v zvezi s količinskimi mejnimi vrednostmi, ki jih morajo upoštevati morska in celinska pristanišča, letališča in železniško-cestni terminali, da se vključijo v TEN-T. Te prilagoditve temeljijo na najnovejših razpoložljivih statističnih podatkih, ki jih objavi Eurostat ali, če niso na voljo, nacionalni statistični uradi. Komisija lahko prav tako prilagodi zemljevide za cestno in železniško infrastrukturo ter infrastrukturo za celinske plovne poti, in sicer na omejen način, tako da se bo upošteval le napredek pri izgradnji omrežja.

Komisija je začela postopek posodobitve na seji odbora TEN-T 30. septembra 2015, na sejah 9. decembra 2015 in 16. marca 2016 pa se je ob prisotnosti strokovnjakov Evropskega parlamenta posvetovala s strokovnjaki pristojnih organov držav članic.

Na podlagi tega postopka posvetovanja in analize razpoložljivih podatkov je Komisija 7. decembra 2016 sprejela Delegirano uredbo (EU) 2017/849.

Prilagoditve iz Delegirane uredbe ne vključujejo izključitev v skladu s točko (b) člena 49(4), saj bo ta ocena relevantna šele šest let po sprejetju Uredbe (EU) št. 1315/2013.